บังคับบล.วิเคราะห์หุ้น30ตัว
กลต.เปิดรับฟังความคิดเห็น เล็งประกาศใช้1ม.ค.ปีหน้า
9 ต.ค. 2555

กลต.เปิดรับฟังความคิดเห็น เล็งประกาศใช้1ม.ค.ปีหน้า
ก.ล.ต.สมาคม บล.เปิดฟังความเห็นเกณฑ์บังคับ บล.ทำบทวิเคราะห์ขั้นต่ำ 30 บริษัท นักวิเคราะห์ 1 คน ทำได้ไม่เกิน15 บริษัท 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (สมาคม บล.) เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาคม บล. อยู่ระหว่างรับฟังความคิดเห็นเกี่ยวกับร่างหลักเกณฑ์การรักษาและพัฒนาคุณภาพของนักวิเคราะห์และบทวิเคราะห์หลักทรัพย์ โดยหากผ่านกระบวนการดังกล่าวแล้ว คาดว่าจะประกาศใช้ในวันที่ 1 ม.ค. 2556
สำหรับเกณฑ์ดังกล่าว กำหนดให้โบรกเกอร์สมาชิกต้องจัดทำบทวิเคราะห์หลักทรัพย์ปัจจัยพื้นฐาน (Full Report) ไม่น้อยกว่า 30 บริษัท ตามหลักเกณฑ์ คุณภาพของสมาคมนักวิเคราะห์หลักทรัพย์ เช่น มีการเข้าสัมภาษณ์หรือขอข้อมูลจากผู้บริหารทุกๆ 3 เดือน เว้นแต่มีเหตุสุดวิสัยต้องมีข้อมูลแนวโน้มธุรกิจ โครงการในอนาคต ประมาณการทางการเงินอย่างน้อย 2 ปี มีวิธีการประเมินมูลค่าหุ้น บอกถึงความเสี่ยงที่สามารถเป็นไปได้ คำแนะนำการลงทุนต้องมีทฤษฎีวิชาการรองรับและมีเหตุผลชัดเจน เป็นต้น ขณะที่นักวิเคราะห์ 1 คน สามารถทำบทวิเคราะห์ได้ไม่เกิน 15 บริษัท




 
ทั้งนี้ นักวิเคราะห์ของโบรกเกอร์สมาชิกต้องเป็นผู้ที่ได้รับการขึ้นทะเบียนนักวิเคราะห์ แต่ในกรณีที่โบรกเกอร์จำเป็นต้องใช้นักวิเคราะห์ที่ทำงานกับบริษัทในเครือ หรือบริษัทผู้ถือหุ้นที่อยู่ในต่างประเทศที่มีสัญญาความร่วมมือ นักวิเคราะห์ที่อยู่ในต่างประเทศดังกล่าวจะต้องมีใบอนุญาตจากองค์กรกำกับดูแลในประเทศนั้น ที่สำนักงาน ก.ล.ต. ให้การยอมรับ
“เมื่อทำบทวิเคราะห์พื้นฐานแล้ว โบรกเกอร์ต้องเปิดเผยให้ลูกค้าทราบผ่านช่องทางต่างๆ รวมทั้งต้องมีกระบวนการให้ข้อมูลบทวิเคราะห์แก่ผู้แนะนำการลงทุนของบริษัทเป็นประจำทุกวันก่อนที่ตลาดหลักทรัพย์จะเปิดซื้อขาย” นางภัทธีรา กล่าว
บทวิเคราะห์ทางเทคนิคต้องมีทฤษฎีหรือผลการทดสอบวิจัยมารองรับ มีกราฟราคาครอบคลุมเนื้อหาที่ใช้ในการวิเคราะห์ มีการแสดงแนวรับ แนวต้านที่อธิบายถึงที่มาได้ ที่สำคัญต้องไม่ใช้การวิเคราะห์ทางเทคนิคกับหุ้นที่ไม่มีสภาพคล่องในการซื้อขายเพียงพอ 
นางภัทธีรา กล่าวด้วยว่า สำหรับข้อเสนอของ ก.ล.ต. ที่ต้องการให้โบรกเกอร์ทำบทวิเคราะห์ตามจำนวนส่วนแบ่งการตลาด (มาร์เก็ตแชร์) ในลักษณะขั้นบันไดนั้น จากการหารือร่วมกันได้ข้อสรุปว่าหากกำหนดหลักเกณฑ์ให้มีความเข้มงวดเกินไป อาจทำให้โบรกเกอร์ขาดความคล่องตัวในการดำเนินธุรกิจ ขณะที่โบรกเกอร์แต่ละแห่งมีแนวทางการทำธุรกิจต่างกัน กลุ่มลูกค้าก็แตกต่างกัน จึงควรปล่อยให้เป็นการตัดสินใจของผู้ประกอบการว่าจะทำบทวิเคราะห์อย่างไรและมีจำนวนเท่าใดน่าจะเหมาะสมกว่า และการมีหลักเกณฑ์กำหนดจำนวนบทวิเคราะห์ขั้นต่ำก็น่าจะเพียงพอแล้ว